Johannes Bragstad

Johannes Sivertsen Bragstad (1858–1937) var en norsk folkehøgskolemann, gårdbruker og politiker. Han var bestyrer ved Sund folkehøgskole på Inderøy og stortingsrepresentant for Nord-Trøndelag for Bondepartiet 1922–1924.

 Biografi 
Han var sønn av ordfører i Inderøy Sivert Bragstad og hadde flere brødre og andre slektninger som også hadde offentlige verv.Folketelling 1875 for 1729P Inderøy prestegjeld Bragstad; Digitalarkivet Han vokste opp på gården Brakstad, der Hans Konrad Foosnæs holdt folkehøgskole i 1875–1876. Foosnæs giftet seg senere med Johannes Bragstads søster, Marie.Sigrid Haavik. «Johannes Bragstad : skolemann, politikar og bonde» Eynni Idri, årbok for Inderøy historielag 2006. Side 52-57

Han gikk senere Christopher Bruuns folkehøgskole på Vonheim og Askov højskole i Danmark. I 1880-årene begynte han som lærer på Daniel Sæter og Ole Kristian Kuløys folkehøgskoler, senere lærer ved amtsskolen og ved Mære landbruksskole. Han fikk etter hvert studere kjemi og landbruksvitenskap på universitetsnivå i Norge og Tyskland. Det var særlig kjemi, fysikk og verdenshistorie som ble Bragstads undervisningsfag; han skal også ha vært en dyktig matematikklærer.

I 1900 var han med på å kjøpe amtmannsgården Sund på auksjon, så folkehøgskolen, som hadde en kontinuitet tilbake til 1868, kunne få fast tilhold der. Bragstad ble gårdens eneeier i 1910 og bestyrer ved folkehøgskolen. Han trakk seg tilbake fra skoledriften i 1921 og overdro gården til sin sønn i 1932.

Mens Bragstad arbeidet på Mære, var han også ordfører i Sparbu. Etter at han flyttet til Inderøy ble han medlem av herredsstyret, forlikskommissær, overformynder, formann i fattigstyret og formann i amtsskolestyret.

Bragstad møtte på Stortinget som varamann for sin svoger Foosnæs i 1905. Bragstad var venstremann frem til bondebevegelsen valgte å danne sitt eget parti. Han ble blant grunnleggerne av Bondepartiet i Nord-Trøndelag i 1921, en av partiets første stortingsrepresentanter og satt i Stortingets kirke- og skolekomité (1922–1924).   Han hadde sentrale verv i Norges Bondelag og Fedrelandslaget.

Han giftet seg i 1893 med Karen Pettersen fra Ribe i Danmark; hun døde etter få måneders ekteskap. Han giftet seg på ny i 1899 med Marianne Emelie Krogh fra Høland, som han arbeidet sammen med på Mære og senere på Sund. De fikk to barn.

Han døde på Sund gård i 1937, etter to ukers sykeleie. Han ble gravlagt på Hustad kirkegård.

 Referanser 

 Litteratur 

 Eksterne lenker 


Kategori:Stortingsrepresentanter fra Sp
Kategori:Stortingsrepresentanter fra Venstre
Kategori:Stortingsrepresentanter for Nord-Trøndelag
Kategori:Stortingsrepresentanter 1922–1924
Kategori:Stortingsrepresentanter 1904–1906
Kategori:Ordførere i Sparbu
Kategori:Venstre-ordførere i Nord-Trøndelag
Kategori:Lokalpolitikere i Inderøy
Kategori:Norske skoleledere
Kategori:Norske bønder
Kategori:Norske pedagoger
Kategori:Personer fra Inderøy kommune